《州宅》
宋代·喻良能

古栝提封接日畿，专城皓首有光辉。
全家饱暖君恩重，属邑丰登公事稀。
一簇楼台居洞府，四时风景对屏帏。
多惭郎省无裨补，丐外犹能占翠微。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。